
הכנסת העשרים
מושב שני
פרוטוקול מס' 8
מישיבת ועדת משנה של ועדת הפנים והגנת הסביהב

לשרותי כבאות והצלה
יום שלישי, כ"ח באדר א התשע"ו (08 במרץ 2016), שעה 12:30
סדר היום:
מתן מענה בקומות גבוהות ברחובות צרים ע"י הרשות הארצית לכבאות והצלה
נכחו:

חברי הוועדה: 
נאוה בוקר – היו"ר

מוזמנים: 
	אילן זמלר
	–
	ייעוץ משפטי, הרשות הארצית לכבאות והצלה, המשרד לביטחון פנים

	יצחק שמעוני
	–
	בטיחות אש, כבאות והצלה, המשרד לביטחון פנים

	קרן גלאון
	–
	סגנית היועץ המשפטי, כבאות והצלה המשרד לביטחון פנים

	עמית גולדמן
	–
	רמ"ח בטיחות אש מחזור דן, כבאות והצלה, המשרד לביטחון פנים

	רונן מחטייב
	–
	מפקד תחנת חולון, כבאות והצלה, המשרד לביטחון פנים

	טפסר משנה גבי גניש
	–
	מנהל מחלקת הדרכה וחקירות, יועץ לראש כב"ה, המשרד לביטחון פנים

	מוחמד כבעייה
	–
	יועץ ראש הממשלה לענייני בדואים, משרד ראש הממשלה

	אמיר שישה
	–
	מהנדס ראשי ביחידת הממונה על התאגידים, רשות המים

	פיני קבלו
	–
	סמנכ"ל מרכז השלטון המקומי

	יוחאי וג'ימה
	–
	ראש מינהל ביטחון, מרכז השלטון המקומי

	שי קינן
	–
	סגן ראש עיריית חולון

	דודו ארואס
	–
	מפקח רישוי עסקים, עיריית קריית גת

	ליאת חג'ג'
	–
	מפקחת רישוי עסקים, עיריית קריית גת

	אלעד נצר
	–
	כלכלן אנרגיה ותשתיות, התאחדות התעשיינים

	נחמיה כהן
	–
	מנכ"ל אוליב הנדסה

	ד"ר מרדכי שפר
	–
	מהנדס בקרה, חברת אוליב הנדסה

	שלמה ברן
	–
	חברת אוליב הנדסה

	אוסקר נח-ארנסט
	–
	בעל עסק בחולון


לרשימת השדלנים שנכחו בדיון – ראו בקישור זה.

ייעוץ משפטי: 

עידו בן יצחק
מנהלת הוועדה:
שוש אזולאי
רישום פרלמנטרי:
ר.כ. חבר המתרגמים
מתן מענה בקומות גבוהות ברחובות צרים ע"י הרשות הארצית לכבאות והצלה
היו"ר נאוה בוקר:
חברים, שלום לכולם. זה הצטמצם, מר קינן.

שי קינן:
בסדר גמור. מי שצריך להיות. 

היו"ר נאוה בוקר:
כן, מי שצריך להיות. אנחנו נעבור לדיון הבא שיעסוק במתן מענה לקומות גבוהות ברחובות צרים. יש לנו בניינים גבוהים, שלצערנו כבאיות לא יכולות לעבור. רכבי כיבוי לא יכולים להיכנס לרחובות האלה. 

קודם כל תודה רבה לכל מי שהגיע לדיון הזה. הדיון היום הוא בעקבות הפנייה של סגן ראש עיריית חולון, שי קינן. שי העלה בפני את הבעיה החמורה הזאת. אני חושבת שזו בעיה מאד מדאיגה. יש הרבה רחובות שיש בהם בניינים גבוהים ודיירים שמתגוררים בקומות הגבוהות, מעל הקומה השלישית, אני מבינה שהם מצויים בסכנת חיים במקרה של דליקה. כי אנשי הכבאות לא יכולים להיכנס עם רכבי הכיבוי או מנופים, כשבעצם הבניינים האלה ממוקמים ברחוב צר. 

אני מבינה שיש איזו אפשרות למציאת פתרון לבעיה הזאת. אני גם מבינה שככל הנראה הפתרון האלה כרגע, בימים אלה, לא נמצא ברשות הכבאות הארצית, אבל בואו נפתח.

אני רוצה לפתוח את הדיון עם שי קינן, סגן ראש העיר. שי יציג בפנינו את הבעיה ולאחר מכן אנחנו ננסה למצוא פתרונות. שי, בבקשה.

שי קינן:
טוב, אז לפני שאני אגע בבעיה שלשמה התכנסנו, 20 שניות ברמה האישית אליך. אנחנו מציינים היום את יום האישה הבינלאומית ואת יושבת ראש הוועדה. אני, כנציג ציבור בחולון קראתי לנשים בחולון, לנשים צעירות בעיקר, להצטרף לפוליטיקה בשביל לשנות את הפוליטיקה הישראלית ולקדם את השוויון המגדרי, ואת למעשה דוגמא חיה לכך. אני רוצה להגיד לך יישר כוח. לקחת את המקרה האישי שלך ומינפת אותו ואני מאחל לך בהצלחה בתפקידך, וכמובן גם להשקיע בנושא המגדרי.
היו"ר נאוה בוקר:
תודה רבה. 

שי קינן:
אז כפי שציינת, במסגרת תפקידי כסגן ראש העיר חולון, הגיעה לשולחני פנייה מטעם המשמר החברתי והם האמת שהדהימו אותי. זה דבר שלא נחשפתי אליו לפני, לא ידעתי אותו. בשכונות הותיקות של העיר, שכונות שנבנו ותוכננו לפני עשרות שנים, הרחובות צרים. יש מה שנקרא, אני לא אכנס להגדרות המקצועיות, יש פה את הנציגים מהכבאות בחולון, יש מה שנקרא רוחב מיסעה. רוחב המיסעה המקובל ברחובות האלה הוא ארבעה מטרים. רוחב מיסעה זה לא הרוחב שבין מדרכה למדרכה, אלא הרוחב שבין שני כלי הרכב החונים.

כשהרוחב הזה הוא כארבעה מטרים, ויש גם לפעמים, באישור מהנדסת העיר, יש גם הקלות וזה מגיע ל-3.7 מטרים כמדומני, הכבאית לא יכולה להגיע ולתת מענה לשריפה שהיא מעל קומה שלישית. הכבאית הסטנדרטית יכולה להניף סולם עד קומה שלישית. קומה רביעית ואילך היא לא מגיעה. ואז מה שקורה ברחובות כאלה, וגם היום אנחנו נמצאים בעידן של התחדשות עירונית, פרויקטים של תמ"א, אנחנו מגיעים לבניינים בני קומות של שש ושבע קומות. 

למעשה נגזר על האנשים האלה, חלילה, מוות. מעבר לזה, מעבר לעניין הבטיחותי של חיים ומוות, יש פה גם עניין של צדק חברתי ואני ואת חולקים את אותה השקפת עולם בנושא הזה. יש לנו מחויבות לשכבות דווקא המוחלשות. אני לא חושב שמישהו שגר בשכונה ותיקה של העיר, דמו פחות סמוק ממה שגר בשכונות המבוססות של העיר, ששם כבר נבנו לפי התקן החדש ושם גם יש בעיות, אבל הן מצומצמות יותר.

היו"ר נאוה בוקר:
אתה מתכוון שחייו פחות חשובים. 

שי קינן:
לצערי היום יש מענה בטיחותי לאנשים בעלי אמצעים ויש פחות מענים בטיחותיים לאנשים משכבות מוחלשות. צר לי. צר לי. אבל יש פה גם עניין של חיים, אבל יש פה גם עניין של צדק חברתי. 

אני יודעת על פתרון שקיים במערכי כבאות בעולם. אני מבין שזה עוד לא נפוץ אצלנו. יש איזה פיילוט, אבל בנושא הזה הייתי מעדיף שידברו גורמי המקצוע.

היו"ר נאוה בוקר:
זה ברור. רונן, אתה מפקד תחנת חולון, נכון? רונן מחטייב.

רונן מחטייב:
נכון. 

היו"ר נאוה בוקר:
המצוקה שם היא באמת אמיתית כמו שמעלה אותה סגן ראש העיר? אני אשמח לשמוע ממך כמה מילים, איך אתה רואה את הבעיה הזאת.

רונן מחטייב:
קודם כל הסוגיה הזאת עלתה בעיר חולון אבל היא לא רק שייכת לעיר חולון.
היו"ר נאוה בוקר:
אנחנו לקחנו את חולון כדוגמה כלל ארצית כמובן, אבל הבאנו אותה - - -

רונן מחטייב:
חשוב להגיד את זה.

היו"ר נאוה בוקר:
בדיוק.

רונן מחטייב:
ואכן כן, יש מקומות שבהם אנחנו נדרשים לתת מענה מבצעי ויש מקומות שלא ניתן להיכנס עם כלי הרכב, עם רכב הכיבוי. כשאנחנו מדברים בכלל על מנוף גבהים, שהוא הרבה יותר ארוך מרכב כיבוי, אז ישנם רחובות שגם שם אין על מה לדבר בכלל. אנחנו מבחינתנו עושים את הכל בלתרגל את הכוחות שלנו לתת מענה כמה שיותר מהר, אבל לא תמיד זה בשליטה שלנו. איפה שזה בשליטה שלנו אנחנו באמת נותנים את המקסימום, אבל במקום שאי אפשר להיכנס, צריך להבין שיש עיכוב בהגעה למקום וזמן התגובה והמענה המבצעי מתארך מן הסתם, מטבע הדברים גם.

וזה לא רק בבניין רב קומות, זה גם בבניין רגיל וגם בבניין גבוה, שבו בעצם המנוף לא יכול להיכנס. 

היו"ר נאוה בוקר:
אני מבינה.

רונן מחטייב:
ורכב הכיבוי לא יכול להיכנס. אז לקחתם את הדיון לבניין רב קומות, אבל אני דווקא חושב שבבניין רב קומות הבעיה היא פחות קריטית. אני דווקא הייתי בוחן את המקומות שבהם האזור הוא אזור ישן, אם בבנייני מגורים שהם עד ארבע קומות או מעל ארבע קומות, עד תשע קומות ולא ניתן להיכנס לשם עם רכבי כיבוי וסולם גבהים.

היו"ר נאוה בוקר:
אני מבינה. אוקיי. עוד מישהו רוצה, לפני שאני מבקשת מיצחק שמעוני? מה שמך?

עמית גולדמן:
עמית גולדמן. אני ראש מחלקת בטיחות אש במחוז דן. אנחנו מחוז שמתאפיין מאד בצפיפות מבנית. הוזכרו פה באמת אותן שכונות ותיקות וכחלק מההבנה שלנו לשפר את אותן שכונות, מה שמאפיין היום את השכונות האלה בהתחדשות, זה תמ"א 38, שמערך הכבאות באמת ראה לנכון לתת לאותם מבנים חליפת הגנה הרבה יותר משמעותית ממה שקיים היום. כלומר, כל אותם מבנים היום, שמחדשים את עצמם בצורה של או תוספת מעלית או במסגרת התמ"א, זוכים לחליפה שכוללת סידורי כבאות שמאפשרים לאותו מבנה להשתדרג משמעותית מבחינת בטיחות אש.

אז זו עוד נקודה שניתנת לאותם מבנים ישנים, כמענה לאוכלוסייה שנמצאת בשכונות שהן לאו דווקא חדשות.

היו"ר נאוה בוקר:
תודה. אוסקר נח. מי זה אוסקר נח?

אוסקר נח-ארנסט:
עבדך הנאמן. 

היו"ר נאוה בוקר:
אוסקר, כבר הצגת את הבעיה שלך. 

אוסקר נח-ארנסט:
אני מבקש בכל זאת להוסיף דבר מסוים שלא הצלחתי קודם.

היו"ר נאוה בוקר:
בשמחה. אוסקר הוא בעל עסק. תציג את עצמך, כי שי קינן לא נכח בדיון הקודם. 

אוסקר נח-ארנסט:
אני בעל עסק בחולון, ברחוב המלאכה 61, בעל עסק לרכיבי אלקטרוניקה. אני מתמודד מול נושא הכבאות וקבלת איך אומרים, סוף סוף את האישור בצורה מסודרת, הרבה שנים ולא מצליח להגיע לאן שצריך להגיע וכל פעם מסיבות אחרות, שהן נוספות ונוספות עם השנים ומגיעים לאן שמגיעים, אחרי שהוצאתי מספיק כסף עד היום.

מה שרציתי להגיד בדיון הקודם ולא היה לי את הזמן להגיד, שהמזל היחידי שלי והאור בקצה המנהרה בכל הסאגה הזאת, זה דווקא חברת הביטוח שלי. באופן אבסורדי, חברת הביטוח שלי, הרי אם מישהו יודע שבשביל לקבל אישור מחברת הביטוח, אתה חייב להביא אישור מכיבוי אש לצורך העניין, כי אחרת חברת הביטוח לא מבטחת אותך. 

אז קראתי לחברת הביטוח שלי לבוא ולראות. הראיתי להם את התיק ואת החומר ואת כל ההתנהלות וכל מה שיש, וחברת הביטוח שלי הביאה לי סוקר - - -

היו"ר נאוה בוקר:
אני איבדתי אותך באיזה שהוא שלב.

אוסקר נח-ארנסט:
בואי אני אספר לך.

היו"ר נאוה בוקר:
אתה עברת לחברת הביטוח, כשאנחנו מדברים עכשיו על רחובות צרים ועל - - -

אוסקר נח-ארנסט:
אני אגיד לך, אני ממשיך את מה שהייתי במקום הקודם.

היו"ר נאוה בוקר:
לא, לא, לא. אז אל תמשיך את הדיון הקודם. אנחנו נשאיר לך בסוף פינה שאולי סגן ראש העיר יוכל לסייע לך בנושא הזה, אבל בוא תיתן לנו לקיים את הדיון שהתחלנו איתו. אני ביקשתי שתישאר למענך, כי באמת המצוקה שלך נגעה לליבי ואני חושבת שאם סגן ראש העיר נוכח כאן היום, אז יצא לך טוב, וכשנסיים את הדיון על הרחובות הצרים, אני אשמח אם תשב איתו - - -

שי קינן:
אני אשמח.

היו"ר נאוה בוקר:
או שאם יהיה זמן בדיון עצמו גם נמשיך את זה. 

אוסקר נח-ארנסט:
אז סליחה. 

היו"ר נאוה בוקר:
אני מצטערת.

אוסקר נח-ארנסט:
לא קרה כלום, הכל בסדר. 

היו"ר נאוה בוקר:
אוקיי. מזה יוחאי וג'ימה? מה תפקידך יוחאי?

יוחאי וג'ימה:
אני ראש מינהל ביטחון וחירום במרכז השלטון המקומי. עשיתי בדיקה לגבי הנושא הזה של רבי הקומות, האם קיים משהו ברשויות מבחינת התכנון והבנייה וגיליתי שבעיריית רמת גן למשל, בהליכי הבנייה של רבי הקומות, הם מחייבים בגג אפשרות לחילוץ מוסק. כל בניין שהוא רב קומות, וזה כמו שאני בדקתי זה רק בעיריית רמת גן, היחידה שזה קיים אצלה בהליך הזה של אפשרות. בהליך הבנייה עצמה זה מחייב שתהיה האפשרות הזאת.

אני אשמח אם תעשי דיון חוזר בנושא, ואני אוכל להביא לפה את הנציג של עיריית רמת גן, שיציג את הדברים האלה.
היו"ר נאוה בוקר:
זה פתרון מעולה. הלוואי והייתה אפשרות לכל עירייה. 

יוחאי וג'ימה:
לא, אבל זה לא עולה לעירייה. בתכנון של הבניין - - -

היו"ר נאוה בוקר:
כן, אז אני אומרת, אבל זה לא רלבנטי לאותם בניינים ששי דיבר עליהן, לצערנו. 

יוחאי וג'ימה:
בסדר. אני אומר זה לחלק מהבניינים - - -

היו"ר נאוה בוקר:
זה לא עונה על הצרכים של אותן שכונות נחשלות שבאמת מדובר בבניינים ישנים - - -

יוחאי וג'ימה:
נכון, בסדר. אבל לחלק מה שקיים, אז בהליך התכנוני, אם אפשר לעשות את זה בהליך התכנוני, היום בונים רבי קומות בכל אזור הקריה שם. אתה רואה רבי קומות ואף אחד גם לא מתחשב בזה שהאזור הזה בתרחיש כזה או אחר יהיה. וכולם מצפים אותם בזכוכיות יפות. 

היו"ר נאוה בוקר:
אז אתה מציע שבהליך התכנוני תהיה תקנה שתהיה אפשרות - - -

יוחאי וג'ימה:
לחילוץ מוסק מלמעלה ולאו דווקא מלמטה, כדי שאם אי אפשר יהיה להגיע.

היו"ר נאוה בוקר:
הבנתי. מעניין. 

יוחאי וג'ימה:
אבל אם תרצי ותעשי דיון על זה ואני אוכל להביא את עיריית רמת גן, את כל מי שקשור לזה. אם תרצי.

היו"ר נאוה בוקר:
יש לנו, אתה יודע, עוד שורה של דיונים קצת יותר בוערים. 

יוחאי וג'ימה:
אני יודע.

היו"ר נאוה בוקר:
אבל תודה, תודה רבה. מי זה שפר? תציג את עצמך בבקשה. 

מרדכי שפר:
ד"ר מוטי שפר, מהנדס בקרה של הפרויקט של חבר אוליב. 

היו"ר נאוה בוקר:
מה זה חברת אוליב?

נחמיה כהן:
שמי נחמיה כהן, אני מהנדס אווירונאוטיקה, פורש רפאל ויש לי חברה שנקראת - - -

היו"ר נאוה בוקר:
אתה חייב לדבר למיקרופון, אני לא שומעת אתכם.

נחמיה כהן:
חברת אוליב הנדסה. אני בעל החברה, מהנדס אווירונאוטיקה.

היו"ר נאוה בוקר:
והתיק תמיד עליך ככה?

נחמיה כהן:
סליחה, מהתרגשות. פורש רפאל. אנחנו עוסקים כבר מספר שנים בפיתוח פתרון לרבי קומות, שריפות יער, רחובות צרים, הכל הכל בפתרון אחד. הפתרון הוא בסיוע מסוק, עם תא שתלוי מתחת למסוק. התא הוא, אולי אני אראה לך את זה.

היו"ר נאוה בוקר:
אני לא מצליחה להבין על מה אתה מדבר ואני גם לא זימנתי לכאן, זה לא על דעתי אגב, שיהיה רשום לפרוטוקול. אני לא יודעת איך הם הגיעו לפה ומי זימן אותם, אין לי מושג. 

נחמיה כהן:
דרך יעקב.

היו"ר נאוה בוקר:
אז אני לא יודעת. אני אגיד לך את האמת, אני אדבר איתך בצורה הכי פתוחה וכנה. אין לי מושג האם מותר לי לזמן אותך לכאן. אבל היות והגעת לכאן, אני אשמע את דבריך. 

קריאה:

את יכולה, מבחינה חברתית. כי בעסקי שלו הוא צריך להציג את עצמו כאיש עסקים.

היו"ר נאוה בוקר:
תשמע, אני רוצה שתציג פתרון מבחינה חברתית, לא כאיש עסקים, כי אנחנו לא עושים כאן לובי לאף אחד. אסור לי. אז בוא תסביר לי, ככה בלי להציג את החברה. תסביר לי על מה אתה מדבר, מה הרעיון בגדול. 

נחמיה כהן:
הרעיון בגדול זה מסוק שממנו תלוי תא מתוחכם, שיכול להגיע לכל מקום מלמעלה.

היו"ר נאוה בוקר:
מה זה תא?

נחמיה כהן:
זה מדגם טכנולוגי שלו והוא תלוי בכבל מאד ארוך למסוק משטרה, למשל כמו שיקנו עוד מעט, או בלק הוק. 

מרדכי שפר:
תסביר שזה רק מדגם קטן.

נחמיה כהן:
זה דגם קטן. הוא תלוי מהמסוק והוא מנהג את עצמו לחולון, לחדר הזה, לעזריאלי לפינה הזאת, לשריפת יער, הוא מחלץ.

היו"ר נאוה בוקר:
מה זה, זה דבר שלא קיים בארץ אני מבינה.

מרדכי שפר:
זה לא קיים בעולם. 

נחמיה כהן:
זה בפיתוח.

היו"ר נאוה בוקר:
זה לא קיים בעולם?

מרדכי שפר:
לא קיים.

היו"ר נאוה בוקר:
וזה רק בפיתוח? 

נחמיה כהן:
זה בפיתוח עכשיו.

היו"ר נאוה בוקר:
אז אם זה רק בפיתוח איך אנחנו יכולים להיעזר בו? 

נחמיה כהן:
אני רק רוצה להגיד לכם שהנושא הזה הוצג למשרד הביטחון, לנציבות הכבאים הקודמת ואני רוצה עכשיו לחדש את הדיון - - -
היו"ר נאוה בוקר:
לפני שש שנים.

נחמיה כהן:
האמת, שלשום נפגשנו עם יוסי דלרו, שהוא מפקד ימ"ר - - -

היו"ר נאוה בוקר:
יוסי דקלו אתה מתכוון. 

נחמיה כהן:
דקלו, כן.

היו"ר נאוה בוקר:
אני מכירה אותו.

נחמיה כהן:
הוא אמר מילה אחת – גאוני. הוא קנה את זה - - -

היו"ר נאוה בוקר:
אני קונה הכל, כל מה שקשור בהצלחת חיים אני מוכנה לקבל. אני שוב מדגישה, אנחנו לא עושים כאן-. תמשיך לפתח, זה פיתוח מצוין. הלוואי וזה באמת יעבוד. 

נחמיה כהן:
אני יכול להיפגש עם ועדה בכבאות וביחד איתה לדסקס את הפתרון ולהתאים אותו. 

היו"ר נאוה בוקר:
בהחלט. אני מפנה אותך לאיציק שמעוני, הוא יפנה אותך לגורמים הרלבנטיים. תציג בפניהם את הפיתוח שלך, אני לא יודעת אפילו איך לקרוא לזה. 

נחמיה כהן:
תא חילוץ מוסק. 

היו"ר נאוה בוקר:
תשמע, נשמע מעניין מאד. אתה יודע, הלוואי וזה יעבוד, מה אני אגיד לך? כל מה שקשור בהצלת חיים אני מקדמת בברכה. 

נחמיה כהן:
יש לי עוד מילה. אנחנו נציג את זה לכבאות ונשב ביחד על הפתרונות, איך מתאימים את זה למסוק המשטרה שהולכים לקנות, או לבלק הוק משטרתי. הדבר הזה עבר בדיקות של פרופסורים ופיקוד העורף וכולם - - -

היו"ר נאוה בוקר:
שיוכח שהוא מכבה אש קודם כל, אחרי זה. 

נחמיה כהן:
הם אמרו אוקיי, יופי, את הכסף לפיתוח ולהצטיידות צריך - - -

היו"ר נאוה בוקר:
טוב, זה לא מעניין. זה לא מעניין. 

נחמיה כהן:
אוקיי, נמשיך.

היו"ר נאוה בוקר:
זה לא קשור לדיון שלנו.

נחמיה כהן:
אוקיי, אז אנחנו נמשיך לעבוד מול נציבות הכבאות?

היו"ר נאוה בוקר:
בהחלט. זה לא דרכי. זה לא תפקידה של ועדת המשנה.

נחמיה כהן:
אז רק תפתחו לנו מסלול להיפגש איתם.

היו"ר נאוה בוקר:
יש לך את איציק. לאחר הדיון תפנה אליו, הוא ייתן לך טלפונים, כל מה שצריך.

גבי גניש:
אני רוצה להתייחס למנוף הגבהים, אם אפשר.

היו"ר נאוה בוקר:
ברצון.

גבי גניש:
חברים, מנוף גבהים לא מחייב שיגיע לקומה.

היו"ר נאוה בוקר:
גבי גניש אני אתן לך את הכבוד. גבי גניש הוא איש יקר שהכבאות קרובה לליבו. אני אציג אותך לא רשמי ואתה תציג את עצמך רשמית. 

גבי גניש:
אוקיי.

היו"ר נאוה בוקר:
הוא משתתף בדיונים של ועדת המשנה, מייעץ לנו מדי פעם. תציג את עצמך מה עשית בעברך. 

גבי גניש:
טפסר משנה גבי גניש. אני במכבי אש ירושלים, מנהל מחלקת הדרכה וחקירות, קצין מבצעים הרבה שנה, 35 שנים בכבאות. נכון להיום יועץ קצת לנאווה, עוזר לה בתחום. 

בכל אופן, חברים, לגבי מנוף גבהים. מנוף גבהים לא חייב להגיע לקומה האחרונה. אם יש לנו בניין עם 10 קומות, זה אומר 30 מטרים, אתה יכול להקיף, נכון. אבל אם יש בניין של 60 מטרים, אתה יכול להגיע לחצי הבניין. מנוף גבהים, אפשר דרכו להסליל מים, אפשר דרכו לתקוף את האש ואפשר לחלץ גם לכודים על ידי זה שאנחנו מחדירים את הכבאים לתוך אותו מבנה. אם הוא מצויד עם זרנוק ועם קווי מים, אז הוא יכול לעבוד והוא יכול לחפש ולפלס את דרכו באותו בניין בלי שום בעיה. 

יש מדרגות יציאה לשעת חירום ואם אנחנו מצליחים להגיע לקומות הגבוהות, הנה מה טוב, כי אנחנו גם יכולים לחלץ נפשות ואנשים לכודים, להציל אותם דרך המנוף. אני לא פוסל את זה. אין מה לדבר שזה בסדר גמור, אבל לא יכול להיות דבר כזה שאם הבניין הוא 20 קומות, אז אני צריך מנוף גבהים של 60 מטרים. זה לא הגיוני. אין לנו מנוף כזה. אני במכבי אש ירושלים הגעתי מקסימום לגובה של 30 מטרים ואחרי שהתחדשנו הגענו ל-40 מטרים. אבל יש בניינים שהם בגובה של 80 מטרים ויותר. 

ועוד משהו לגבי המנוף. אני כבר אמרתי גם לסגן ראש העיר, אין דבר כזה לאשר בנייה של אותו מבנה, לא משנה מה בונים, בלי מקום להצבת מנוף. אין דבר כזה. הוא לא מקבל רישיון - - -
שי קינן:
הדיון פה הוא על מקומות צרים שאין יכולת להגיע לבניין.

היו"ר נאוה בוקר:
בדיוק. 

שי קינן:
אתה סטית מהדיון המרכזי. 

גבי גניש:
אלה דברים שצריך לבדוק בתהליך הבנייה. לכן אני אומר, אם אין את הדרישות האלה של המניעה, הוא לא מקבל רישיון. 

היו"ר נאוה בוקר:
תודה גבי. גבי, אתה רואה הלאה לתכנון, אנחנו מדברים על מצב קיים. 

מישהו רוצה לומר דברים נוספים לפני אני מעבירה לשמעוני? אוקיי, בבקשה.

יצחק שמעוני:
אז קודם כל ההיבט בראש ובראשונה הוא מבצעי וזה יוצר לנו בעיה של דרכי גישה למקום. כל מה שאמרת גבי, זה בהנחת יסוד שיש גישה למקום, אבל אין לנו גישה למקום ופה הופכת להיות קודם כל בעיה מבצעית ואחר כך בעיה תכנונית. אז הבעיה המבצעית לא נפתרה. זה דבר ראשון.

דבר שני, יש החלטות ממשלה והחלטות עירוניות על התחדשות עירונית, על תמ"א 38 א', ב', ג', פינוי בינוי. אלף ואחד דברים שאנחנו, כרשות כבאות, לא רוצים להיות גורם מעכב או גורם שמשפיע לרעה, אבל אנחנו לא יכולים לא לתת למפקד תחנה שיושב לך פה, את היכולת המבצעית שלו לעבוד בצורה מבצעית, בצורה נכונה. זה פחות או יותר הדילמות שאנחנו מדברים עליהן והפרובלמטיקות שאנחנו מתעסקים איתן.

עכשיו, למרות זה יש בתקנות בבניינים, ועכשיו עוד משפט אחד לגבי מה שאמר רונן והוא צודק. בניינים מעל 29 מטרים אין לנו בעיה, כי גם ככה כולם עם מערכות מתזים. הבעיה בדרך כלל עם בניינים עד 29 מטרים, בניינים ישנים משנות ה-80 חלקם אפילו, שמוסיפים להם עוד קומות במסגרת התמ"אות, ושם יש לנו בעיה.

כתוב, גם בתקנות כתוב, שבניין שתהיה לו מערכת מתזים, יהיה פטור מרחבת היערכות למקום. זאת אומרת, בא המחוקק ואמר – יש מצבים מסוימים שלא אוכל לקבל את הרחבה. זה לא איזו שהיא פריבילגיה שאתה אומר 4 מטרים. רכב לא יכול לעבור, נקודה. 

אז בבניינים כאלה, הפתרון שאנחנו גיבשנו אותו בנציבות ואיתו אני בא לפה היום, זה בבניינים כאלה שאין אפשרות של מעבר של רכב כיבוי בצורה כזאת, הבניינים האלה ירושתו במערכת מתזים בכל חלקי הבניין, כדי לתת את המענה של מה שנקרא "הכבאי השקט" בספרות המקצועית. לתת מענה אמיתי שזה לא יהפוך ממש למלכודת אש כמו שדווח פה.

זה הפתרון. הפתרון הוא מאד פשוט - - -

היו"ר נאוה בוקר:
אוקיי, הפתרון הוא זמני - - -

יצחק שמעוני:
לא, לא, זה הפתרון תמיד.

היו"ר נאוה בוקר:
הבנתי.

יצחק שמעוני:
למה זמני? הוא מצוין. הוא פותר את הבעיה. הוא לא מכניס אותם לבעיה של אי ייתכנות של הפרויקט. הרי כל הבעיה שהפרויקט נופל. 

היו"ר נאוה בוקר:
תגיד לי, אתם לא מפעילים מטוסי כיבוי במצבים כאלה של דליקות בקומות גבוהות?

יצחק שמעוני:
קודם כל הפעלנו מסוקי כיבוי בקריית ביאליק, בשריפה שהייתה בזמנו, אחרי השריפה בכרמל, שבוע אחרי זה, גם כן באזור תעשייה. היום יש לנו אפשרות אבל צריך לדעת. אם אותו רגע יחליט מי שאחראי על האירוע לקבל החלטה להזניק מטוסי כיבוי, אז יש לו את הנוהל והוא יזניק.
היו"ר נאוה בוקר:
רגע, אז המצב כיום הוא שאותם בניינים מחויבים להתקין ספרינקלרים?

יצחק שמעוני:
זו ההחלטה שאנחנו קיבלנו בנציבות.

היו"ר נאוה בוקר:
שי, הבניינים אצלכם יש להם ספרינקלרים? מאיפה יש להם כסף להתקין?

שי קינן:
את בעצמך, כבוד יושב הראש, כשאמרת את זה גיחכת ולא גיחכת סתם. אין בבניינים בשכונות בחולון ספרינקלרים. יכולים להעיד גורמי המקצוע שנמצאים כאן. ואני רוצה להגיד למפקד דבר נוסף. אתה מדבר על פיתרון שהוא למעשה לא ישים. או פתרון לצערי שהוא לא פתרון ואני גם אסביר את זה.

אנחנו מדברים על מקרים שאין מעבר לכבאית ואז אתה אומר כשאין מעבר לכבאית, יותקנו מתזים. אבל אני צריך לחלץ את האנשים מהמרפסת, כשהם לא הגיעו לחדר המדרגות והמתזים זה בחדר המדרגות. אם הם מגיעים לחדר המדרגות, אז לא צריך לחלץ אותם.

יצחק שמעוני:
לא, יש להם עוד פתרונות. המתזים זה רק דבר אחד מתוך סל, כמו שהוא אמר, סל בטיחות שלם שמורכב – בטיחות בבניינים. זה לא שרק קבעת מתזים וזהו, הכל מלוגו. לא. ממש לא. יש סל בטיחות שלם שאם תרצה אני אשב איתך במשרד בכיף ואראה לך בדיוק איך הוא בנוי, או תשב עם עמית, הוא יודע לא פחות טוב ממני לתת לך הסבר. הוא אחראי על האזור שלכם. הוא יתן לך הסבר מפורט מא' עד תו איך אנחנו מתייחסים לבניינים כאלה.

המתזים לא מופיעים בתקנות לקטגוריות האלה, ואנחנו אמרנו, כדי לאפשר ייתכנות של הפרויקטים האלה ושלא להיות הגורם המעכב או הגורם שמפיל פרויקטים, אנחנו חייבים להסתמך על משהו והמשהו שמסתמך זה התוספת של מערכת המתזים. אבל זה לא יפתור אותו משאר סידורי הכבאות שמבנה כזה יצטרך.

שי קינן:
כן, אבל כשאנחנו מדברים על פרויקטים אנחנו מדברים על בניינים שעוברים תהליך של שיפוץ, של תמ"א. אני מדבר על בניין קיים. בניין בן 4 קומות, בניין קיים, תוכנן לפני עשרות שנים, היום אין לנו פתרון מהקומה הרביעית ואילך.

יצחק שמעוני:
אתה מדבר על בניינים קיימים שלא עוברים שום שיפוץ? יש כאלה קרוב ל-300,000 בארץ. 

שי קינן:
אז אני מציע שנגבש פתרון. בשביל זה התכנסנו.

עמית גולדמן:
אם אפשר להוסיף פעם אחת לנושא המתזים כמובן, אז במידה והמתזים אמורים להיות בכיסוי מלא על כל שטח המבנה, אז מן הסתם אנחנו מקטינים בצורה משמעותית את הסיכונים שנוצרים בעקבות הבעירה עצמה.

לסוגיה של הרחובות הצרים שאנחנו נתקלים בהם בתוך גוש דן ובכלל בארץ, אחד הדברים שגורמים לזה, וזה לא עלה פה על השולחן, וזה נמצא אצלכם, במגרש שלכם, זה נושא של אפשרות חנייה משני צידי הדרך של הכביש וזה מה שגורם בעצם להצרה מעבר לארבעה מטרים הנדרשים. 

כלומר, אם העיריות יבינו את המשמעות של הצורך שלנו להעברה של רכבי כיבוי, יאפשרו את החנייה במקומות מסודרים, פתרונות שקיימים בצורה כזו או אחרת. אני יודע שזה נושא כאוב ורגיש ברשויות, אבל זה הפתרון שיאפשר את אותו צורך שאתה בצדק מעלה כצורך קריטי מבחינתנו להצלת נפשות. אז עושים חנייה בצד אחד ומאפשרים לרכב כיבוי, גם באותם רחובות ותיקים וישנים, גישה לרכב כיבוי, כולל רדיוס סיבוב נדרש.

שי קינן:
זה לא ישים.

היו"ר נאוה בוקר:
אני עד עכשיו לא הבנתי.

עמית גולדמן:
אוקיי. אנחנו נתקלים - - -

היו"ר נאוה בוקר:
הוא אמר - - -

עמית גולדמן:
אני אתן הסבר נוסף. מה שקורה באותם רחובות צרים שאין אפשרות גישה, לרוב זה שמחנים משני צידי - - -

היו"ר נאוה בוקר:
נצא מתוך הנחה שלא יקרה. יש מצוקות חנייה נוראיות בתל אביב. סתם דוגמא, לא יקרה. הם לא יאפשרו חנייה - - -
עמית גולדמן:
אבל כאן על המאזניים זה חיי אדם. זה סכנת נפשות.

רונן מחטייב:
אפשר לצמצם, לא במאה אחוז ויש פתרון שאפשר, ובמערך הכיבוי כבר אוטוטו מגיע פיילוט גם של פתרון.

היו"ר נאוה בוקר:
של מה?
רונן מחטייב:
אחד הדברים הבעייתיים של רכבים גדולים זה רדיוס הסיבוב גם להיכנס לרחוב. ובא מערך הכיבוי ואומר בואו ניתן פתרון ונראה איך אנחנו מביאים רכב משולב. רכב משולב שהוא גם עם מים וגם עם סולם. במהלך החודשיים הקרובים או השלושה חודשים הקרובים, לדעתי מגיע רכב כזה כפיילוט, שיימצא בתחנה אזורית בני ברק. אני חושב שהוא יכול לצמצם ולאפשר במקומות מסוימים. כן, זה לא פתרון של מאה אחוז, אבל במקומות מסוימים כן יכול לתת מענה ופתרון יעיל. 

אז אם את שואלת אותי איזה אמירה של אמצעים או ציוד צריכה לצאת מפה, זה לבחון רכב צר יותר, שהוא יכול לתת מענה מצוין, כי הרחוב, אנחנו מבינים שיש בעיה להצר את הרחוב, אבל רכב צר אפשר להביא. והדבר השני זה רכב משולב, שהוא גם עם מים וגם עם סולם.

ברשותך, בסוף אני רוצה גם לנגוע באיזו שהיא נקודה. את מדברת פה על משהו חברתי וחשוב שמעוני שתציין את זה. מערך הכיבוי והקרן לידידות יצאו בפרויקט עצום לחלוקת גלאים. אמנם לא מתזים, גלאים, לאנשים שהם במצב סוציו אקונומי נמוך - - -

היו"ר נאוה בוקר:
מעוטי יכולת?
רונן מחטייב:
כבאים ירדו לשטח והתקינו גלאים לאנשים שהם אנשים ותיקים אני קורא להם, בתים שבאמת נדרשים. 

היו"ר נאוה בוקר:
מה זה, פרויקט ארצי?

רונן מחטייב:
זה פרויקט ארצי. רק אצלי בעיר, בחולון-בת ים, התקנו כ-200 גלאים.

היו"ר נאוה בוקר:
3,000 גלאים בכל הארץ. יפה מאד.

רונן מחטייב:
וזה באמת משהו שהוא חברתי ומשהו שמערך הכיבוי - - -

היו"ר נאוה בוקר:
זה לבתים פרטיים כמובן.

רונן מחטייב:
בבתים פרטיים. בדירות. 

היו"ר נאוה בוקר:
לא, התכוונתי שזה לאנשים - - -
יצחק שמעוני:
סליחה שאני מפסיק אותך. המיון נעשה על אנשים שגרים בבתי מאד מאד ישנים - - -

קריאה:
על ידי לשכות הרווחה.

יצחק שמעוני:
מתוך - - - לבתים שמתחת לשנת 1980 שאנחנו יודעים שהבנייה שלהם בעייתית.

היו"ר נאוה בוקר:
הבנתי. קיבלתם רשימות מלשכות הרווחה - - -

רונן מחטייב:
קיבלנו רשימות, בדיוק. לא רק זה, גם עשינו מיפוי של שנתיים אחורה בדירות שהייתה להם שם שריפה, בדירות ששם התגוררו אנשים שהם מעוטי יכולת ומוגבלים והלכנו והתקנו שם את הגלאים. אז זו גם איזו שהיא אמירה - - -

היו"ר נאוה בוקר:
ואין לי ספק שבמצב הקיים אתם עושים את המרב ואת המיטב. 

רונן מחטייב:
אנחנו עושים, בדיוק, אנחנו עושים את המקסימום.

היו"ר נאוה בוקר:
אני יודעת שיש מחסור בכוח אדם, יש מחסור בהרבה דברים, אבל באמת, הפניות הן, אתה יודע, לא כדי לנגח אלא באמת למצוא פתרון יעיל, טוב וכמה שיותר מהר.

כן, היועצת המשפטית.

קרן גלאון:
עוד משפט אחד רק. זה נאמר, אבל חשוב לי לחדד שבעצם הבעיה היא לא לפתחנו. זאת אומרת הכלים האם לאפשר או לא לאפשר חנייה באותם רחובות צרים, או האם לאפשר בנייה או לא לאפשר בנייה באותם רחובות צרים, הם בעצם של הרשויות המקומיות ואנחנו מנסים - - -

היו"ר נאוה בוקר:
בהחלט, אבל בשורה התחתונה אתם הם אלה שמתמודדים עם התוצאה. 

קרן גלאון:
נכון, עם התוצאה.

יצחק שמעוני:
בדקיו, בגלל זה אמרתי שזה קודם כל מבצעי ואחר כך יש לנו את הבעיה התכנונית. התכנוני, בוועדה, כמו שקרן אומרת. אנחנו נשארים עם - - -

היו"ר נאוה בוקר:
אגב, בוועדות התכנון יש אנשי כבאות והצלה?

עמית גולדמן:
יש בוודאי. 

קרן גלאון:
אנחנו יש לנו מעמד של יועץ בוועדות המקומיות, אבל לא בוועדות הארציות. 

יצחק שמעוני:
בתת הוועדה המקומית. 

היו"ר נאוה בוקר:
אני מבינה. 

יצחק שמעוני:
בתת הוועדה המקומית בלבד.

היו"ר נאוה בוקר:
מוחמד, ברוך בואך. אתה רוצה לומר כמה מילים?

מוחמד כבעייה:
אני רוצה לדבר על הנושא של המגזר הלא יהודי והבדואי. 

היו"ר נאוה בוקר:
מוחמד, רק הערה אחת לפני שאתה מתחיל לדבר. 

מוחמד כבעייה:
יש לי 15 שניות?

היו"ר נאוה בוקר:
לא, תתמקד בבקשה, כי אנחנו מדברים היום על רחובות צרים. אז אם יש את אותה בעיה אצלכם, בבקשה.

מוחמד כבעייה:
אני מדבר על שכונות ותיקות.

היו"ר נאוה בוקר:
מוחמד הוא יועץ ראש הממשלה לענייני בדואים ויושב ראש ארגון יד לבנים הבדואי. בבקשה.

מוחמד כבעייה:
אני מדבר על שכונות ותיקות, חברים. אני חושב שיש בעיה רצינית, כי לא היה תכנון ביישובים הערבים והבדואים לפני כן ואנשים בנו ממש כמו שבילים ויש לנו בעיה רצינית. אם חס וחלילה קורה משהו, אז קורה אסון, בגלל שלא יכולים להיכנס עם הרכבים. 
לכן אנחנו צריכים למצוא פתרון לנושא הזה וזו בעיה רצינית במגזר. צריך גם לדון עליה בנושא הזה, חברים.

היו"ר נאוה בוקר:
בהחלט. אנחנו נגיע לזה. בשבוע הבא יתקיים דיון בנושא הרשויות הדרוזיות והבדואיות והערביות ואני מזמינה אותך לומר את מה שיש לך.

מוחמד כבעייה:
אבל הדיון הזה מתמקד בנושא הזה, אז אני חייב להעלות את הנושא הזה, בגלל שהדיון הזה מתמקד והחברה צריכים לתת את חוות דעתם על הנושא הזה.

היו"ר נאוה בוקר:
בהחלט. בהחלט. כן, שי.

שי קינן:
אפשר לפני תום הדיון?

היו"ר נאוה בוקר:
לא סיימנו. יש לנו עוד רבע שעה לפחות.

שי קינן:
בסדר. אז דבר ראשון שרציתי להעיר זה שמבקש תחנת חולון, רונן מחטייב, הציג פתרון שלדעתי הוא פתרון טוב לבעיה. הוא ציין שיש כבאית שמסוגלת להיכנס לרחובות הצרים האלה, זה פתרון שמיושם בעולם. אם הפיילוט יעבור כאן בארץ בהצלחה, אני מאמין שניתן ליישמו בכל הארץ. זה דבר שהוא הכרחי. אנחנו צריכים לבחון את זה בחודשים הקרובים ואולי להתכנס שוב ולקבל החלטה.
היו"ר נאוה בוקר:
אני מאמינה שבנציבות בוחנים את זה, נכון?

רונן מחטייב:
כן, כן, וזה אמור להגיע, כפי שציינתי, לתחנת בני ברק, ששם הצפיפות היא הרבה יותר גדולה, על מנת ש - - -

שי קינן:
בוא נגיד שאם זה מצליח בבני ברק, זה מצליח בכל הארץ.

היו"ר נאוה בוקר:
אז קודם כל זו כבר בשורה טובה.

שי קינן:
כן, זה פתרון.

היו"ר נאוה בוקר:
זה כבר פתרון שהוא ישים. 

רונן מחטייב:
ואפשר עוד הפעם, לבחון גם רכב ברמה הלאומית, העולמית, סליחה, רכב שהוא יותר צר מהרכבים שקיימים כרגע במערך הכיבוי.

היו"ר נאוה בוקר:
אוקיי. 

שי קינן:
דבר שני, גברתי, אני רק רוצה להגיד מילה טובה גם למפקד התחנה רונן, גם לרמ"ד בטיחות רן מזרחי, שעושה עבודה טובה. נתנו לי מענה מקצועי, מהיר, אמין ואני רוצה להודות לכם בשם כל תושבי העיר, תודה רבה.

רונן מחטייב:
תודה.

היו"ר נאוה בוקר:
אני שמחה לשמוע. זה לא פחות חשוב מהטיפול עצמו בבעיה. היחס.

שי קינן:
נכון, נכון. אנשים מקצועיים וטובים. 

היו"ר נאוה בוקר:
איציק שמעוני, בוא נהיה פרקטיים. איזה מענה אפשר לתת כאן, ספציפית במקרה הזה לחולון, אבל זה באמת נושא שמתפרש על כל הערים הגדולות בארץ.

יצחק שמעוני:
הפרקטיקה היא בעיה שלנו. בעיה מבצעית ממדרגה ראשונה. כי כשרונן יודע איך ללכת לרבי קומות והוא מוציא את הטול רבי קומות, מגיע למקום, הוא יודע בדיוק איך לעבוד. כשהוא מגיע למקום כזה שאין לו דרכי גישה ואין לו איך לגשת לשם, כמו שציין פה האדון הנכבד הזה ברהט או בכל המקומות האלה, או ברחובות הישנים שלנו, אז הוא צריך עכשיו לשבור את הראש כמה כוח אדם הוא צריך, איך הוא מכניס אותם, איך הוא חודר, איך הוא עושה את כל פעולות החילוץ וזה סוג של תעלומה, שקודם כל אנחנו מתחבטים איתה. 

לבוא ולהגיד לך שיש עכשיו איזו שהיא תשובה למאות אלפי בניינים כאלה במדינת ישראל, זה אל אחד ושניים, צריך להבין את המשמעות. אין תשובה מהמותן. מנסים את כל הפתרונות, אם מדובר על רכב צר, אם זה מדובר לבוא ולהגיד חברה, תערבו אותנו בהתחדשות העירונית כדי שאולי זה הזמן לעשות. אולי אם עושים פינוי בינוי להרחיב כבישים. אנחנו אומרים את כל הפתרונות שאנחנו יכולים. 

אי אפשר לצאת, אני אולי משבית שמחה פה קצת, אבל אי אפשר לצאת פה עם איזו שהיא אמירה חד משמעית – חברה, יש איזה שהוא פתרון שהוא מקסם אצבע. פה אין פתרון. פה זה דבר שאצלנו מבחינה מבצעית כל הזמן אנחנו צריכים להיות במתח שאם קורה לנו מקום כזה ויש לנו בעיה של נגישות ויש לו בעיה של מפקד תחנה, כמה כוח אדם הוא מביא ואם יש לו בכלל את כוח האדם, כי לפי הטול הוא לא יכול לעבוד. פה הכל נעלם אחד גדול.

היו"ר נאוה בוקר:
מתי צפוי להגיע רכב הכיבוי החדש? הפיילוט?

יצחק שמעוני:
נדמה לי חודשיים-שלושה, אבל גם על זה אני רוצה להגיד משהו. אז יגיע רכב אחד, אבל אם הוא צריך ארבעה רכבים, מה הוא יעשה? עדיין זה לא יפתור לגמרי את הפעולה, כי לאירוע מסוים הוא צריך להזניק עוד ועוד ועוד כוחות. יכול להיווצר שהוא יגמור את האירוע הזה ברכב אחד, אז על הכיפאק. אבל אם האירוע הוא אירוע מתמשך, מה שנקרא? אז אין הרבה משמעות לרכב אחד.

היו"ר נאוה בוקר:
זאת אומרת שכרגע מה שאתה אומר זה שאין פתרון ישים.

יצחק שמעוני:
הפתרון הוא מקצועי. הוא מפקד התחנה, הוא יודע בדיוק איך לעבוד. הוא ימצא את הפתרונות לעבוד. הוא יעשה את הכל. הוא ילך ברגל, הוא ימשוך קווי מים עוד 150-200 מטרים, הוא יעשה את הפעולה. הוא לא יוותר על הפעולה, צריך להבין את זה. את הפעולה הוא יבצע.

רונן מחטייב:
אנחנו גם עכשיו, בהמשך למה ששמעוני אומר, אנחנו לא יושבים בשילוב ידיים.
היו"ר נאוה בוקר:
לא, זה ברור.

רונן מחטייב:
אנחנו עושים מיפוי של רחובות, אנחנו בוחנים דרכים חלופיות. מתקינים את הכל בשכבת ה-GIS שלנו. זאת אומרת מה שניתן לעשות במסגרת היכולות שלנו, אנחנו עושים. גם אם לתרגל לוחמים בלפרוש את הקווים למרחקים, אבל עדיין זה מעכב וכשאין דרך גישה מהירה לאירוע של שריפה - - -

היו"ר נאוה בוקר:
אולי - - -

יצחק שמעוני:
ברשותך, אם אפשר עוד משפט אחד. בהיבט המבצעי אנחנו יודעים להיערך. זאת אומרת יודעים לעשות את כל הפעולות שרונן ציין אותן עכשיו ואולי גם יש לנו עוד כל מיני פעולות שאנחנו רושמים אותן ועושים אותן.

בהיבט התכנוני של היתרי בנייה והכל, שם הבעיה היא הרבה יותר סבוכה והיא תלויה בוועדה המקומית ותלויה בעוד אלף ואחד גורמים ובטח בטח לא בנו, כי אנחנו בסך הכל גורם מאשר ולא נותן רישיון מה שנקרא. נותן את סידורי הכבאות שלנו בלבד. שם הבעיה היא הרבה יותר סבוכה. בהיבט המקצועי אני כן חושב שאנחנו יכולים לתת את הפתרון הזה ויש לנו כבאים מצוינים שיודעים, ומי כמוך יודע, שיודעים לעשות את העבודה. 

היו"ר נאוה בוקר:

תשמע, אם אני שומעת כאן מפקד תחנה שאומר שזאת בעיה מאד מהותית, אז אני מבינה שהפתרון לא קיים. 

אני רוצה לשאול, לפני שאני מסכמת את הדיון, האם יש מישהו שרוצה לומר משהו נוסף בהקשר הזה. בשמחה. 

אוסקר נח-ארנסט:

תראי, אני ישבתי והקשבתי. נכון שזה אולי לא נגע לי באופן ישיר, אבל בהחלט באופן עקיף זה נגע לי, בגלל שאני גר בחולון מבחינת ניהול העסק. מה שהבנתי שהתנהל פה, זה מה שנקרא במושגים לי מצב של ניהול סיכונים. וכשאנחנו קוראים לזה ניהול סיכונים, האם יש אפשרות לענות על אותם הצרכים שיכולים לקרות במקום מסוים באופן הגיוני או לא הגיוני, כמו כניסה לתוך רחוב שהוא צר מאד מבחינת הבניינים. האם יש יכולת להיכנס לשם במצב של שריפה או אי אפשר, וכמה צריך להשקיע במטרה לפתור את הסוגיה הזאת, ואמר את זה הנציג שלך מצד ימין. זאת אומרת סולם, אני יכול להביא אותו עד 30 מטר, אבל אין טעם להשקיע בסולם של 100 מטרים, שאולי היה מגיע לקומות הגבוהות של הבניין.

מה שזה אומר מבחינתי ולהבנתי הדלה, שאין לנו אפשרות למגן את עצמנו לדעת, ואם אנחנו לא יכולים למגן את עצמנו לדעת, אז באיזה שהוא מקום הייתי מצפה גם בהקשר שלי, שאותם אנשי הכיבוי, שאני לא מזלזל ביכולת שלהם ואני לא מזלזל במעמד שלהם ובעבודה שלהם ומי כמוני יודע עד כמה זה חשוב ואני אישית הרי עשיתי דברים מעבר לדרישות בעסק שלי. טיפה להפעיל שיקול דעת ולהבין שגם אני, או כל עסק פרטי אחר, מנהל ניהול סיכונים. ולפעמים גם צריך לקחת החלטה האם עם הדבר הזה או בלי המעשה הזה מה היה קורה.

היו"ר נאוה בוקר:

אוקיי, טוב. אז ככה, בואו נסכם. אני חושבת שצריך לעשות דבר כזה: קודם כל הוועדה תוציא מכתב לנציבות הכבאות. אני חושבת שצריך, בבקשה, פשוט להקים איזה שהוא צוות שימצא פתרון לבעיה הזאת, כי זאת בעיה. שיבחן את הפיילוט, שימצא פתרונות. אולי יעלו פתרונות אחרים, אי אפשר לדעת.להוציא מכתב לנציבות שבאמת ייקחו את הנושא הזה לתשומת ליבם ונמצא דרכים לפתרון הבעיה. 

שלום. 

פיני קבלו:

יוחאי היה צריך ללכת לאיזו ישיבה, אז הוא שלח אותי במקומו.

היו"ר נאוה בוקר:

זהו, האמת שעלה פה נושא מאד חשוב. אני שמחה על הנוכחות שלך. דיברנו כאן על בעיה של רחובות צרים, שרכבי כיבוי רחבים לא יכולים להגיע - - -

פיני קבלו:

אז מעלים אותם לגג. ככה אני הבנתי.

היו"ר נאוה בוקר:

לא, יש כאן - - -

יצחק שמעוני:

יש פתרון. תגידי את זה בסיכום שלך, יש פתרון.

היו"ר נאוה בוקר:

יש פתרון. שאלתי גם בנוגע לוועדות התכנון והבנייה - - -

פיני קבלו:

הייתי פעם יושב ראש ועדת תכנון.

היו"ר נאוה בוקר:

אם יש נציגות, אם לוקחים בחשבון את כל הנושאים האלה. 

פיני קבלו:

בוודאי שלוקחים. צריך להקפיד על כל הדברים האלה, זה דברים שרשומים. הוא צריך להקפיד על הכבאות והמשטרה והעתיקות ואיכות סביבה. כל הדברים האלה נלקחים בחשבון. 

היו"ר נאוה בוקר:

אנחנו יודעים על יישובים נוספים. 

פיני קבלו:

ברור שיש. אולי שם זה חריגות בנייה לפעמים או שמישהו לא נהג נכון, פשוט לא קיים. יש מרחק בין בית לבית. אצלי הייתה מאפיה באותו כיוון - - -

היו"ר נאוה בוקר:

אתם כמרכז שלטון מקומי בעצם מודעים לכך שיש צפיפות ברחובות מסוימים ושכבאיות לא יכולות לעבור. עלה פה רעיון להורות לרשויות מקומיות שלא לחנות בשני הצדדים במקרה של רחובות צרים. לי זה לא נשמע מציאותי. אני אשמח לשמוע מה אתם חושבים בעניין הזה.

פיני קבלו:

תראי, אם באמת הוועדה תמליץ שזו אחת ההחלטות, אנחנו נעביר את זה לראשי הרשויות, למהנדסי הערים, למנכ"לי העיריות. אנחנו נודעים להם - - -

היו"ר נאוה בוקר:

לבחון את האפשרות הזאת.

עמית גולדמן:

כן, זה אפשרי.

פיני קבלו:

במקומות שהרחובות צרים, לפחות בשעות הלילה. ביום עוד אפשר למצוא מישהו שיזיז את האוטו, אבל בלילה, שלא יחנו בשני הצדדים.

היו"ר נאוה בוקר:

אתם לוקחים בחשבון, אני מקווה, גם את היישובים הבדואים והדרוזים.

פיני קבלו:

אם זו החלטת ועדת המשנה, אנחנו ניישם, אנחנו נוציא החלטה.

היו"ר נאוה בוקר:

אז החלטה נוספת, בסדר גמור. אנחנו נשלח גם למרכז לשלטון המקומי. 

מוחמד כבעייה:

וצריך להעביר את זה לכל הרשויות.

פיני קבלו:

כמובן. תראה, עדיף שזה גם ייצא בחוזר מנכ"ל של משרד הפנים. מה שנקרא אנחנו יכולים להמליץ על מה שהיה בוועדה, אבל אם זה ייכנס לחוזר מנכ"ל שהמנכ"ל יחייב את זה, אז כולם יצייתו.

היו"ר נאוה בוקר:

הרי עלה כאן רעיון לחייב אותם להתקין ספרינקלרים. אני לא רואה אפשרות שבשכונות מצוקה תושבים יעמדו בסכומים אדירים. אני לא מאמינה. זה לא ישים, לא סביר ולא הגיוני להטיל עליהם עלויות כאלה. אבל צריך לחשוב על הבעיה הזאת. אני עדה להרבה מקרים שבעיקר קשישים נשרפים למוות בבתים שלהם, בגלל שאין דרכי גישה וקשה מאד להגיע לקומות מסוימות. אז באמת, אני חושבת שאנחנו צריכים לעשות הכל כדי למנוע מזה לקרות. כמובן לא להכביד על אותם תושבים שאין להם. הרי אנחנו לא מדברים כאן על - - -

פיני קבלו:

תזמני לישיבה את מי שממונה. עכשיו תכנון ובנייה עבר ממשרד הפנים למשרד לביטחון פנים. 

היו"ר נאוה בוקר:

אתה מדבר על מנהל התכנון?

פיני קבלו:

כן. 

היו"ר נאוה בוקר:

אני מבינה.

פיני קבלו:

אז לפחות עכשיו לך לא יתנו, שיקפידו ויורידו הנחיה.

היו"ר נאוה בוקר:

אז אפשר לעשות פנייה גם למנהל התכנון באמת, שכפי שהוא אמר קודם לכן, שבניינים חדשים, תהיה להם אפשרות להנחית בגג מסוק, כדי שבמקרה של דליקה הכיבוי יהיה מהיר ויעיל יותר. בסדר גמור. 

רונן מחטייב:

צריך לבחון את זה עם גורמי המקצוע. 

היו"ר נאוה בוקר:

לא, זה ברור שהכל ייערך בתיאום. תשמע, המטרה שלנו - - -

רונן מחטייב:

יש פה אמירות של אנשים שנראה לי ראו יותר מדי סרטים.

היו"ר נאוה בוקר:

תשמע, המטרה שלנו כאן היא באמת לסייע במציאת פתרונות. אני לא מומחית גדולה, אתם המומחים, אתם בעלי המקצוע, אתם נמצאים במערך הזה שנים ארוכות ויודעים איך עובדים ומה אפשר לעשות. אבל אני גם חושבת שבכל נושא אפשר למצוא איזה שהוא פתרון. אולי לא הטוב ביותר, אבל שאפשר להגיע לאיזה שהוא מקום טוב, גם אם זה באמצע. להפוך את המצב לטוב יותר ממה שהוא היום. זה תמיד אפשרי.

אז באמת, תיקחו את זה לתשומת ליבכם. 

שי, אתה רצית להגיד מילה אחרונה בעניין?

שי קינן:

כן, אני רוצה לומר ברמה הפרקטית, אנחנו, כמו שאמר המפקד, אנחנו לא חיים בסרט וברמה הפרקטית אני חושב שכדאי שהכבאית מגיעה לארץ, היא תגיע לפיילוט בבני ברק. אני חושב שיהיה ראוי שאולי הוועדה אפילו תרד לשטח בכדי לראות את הפעילות של הכבאית. אם היא מצליחה להתגבר על הקשיים בבני ברק, אז זה אומר להתכנס שוב ואולי לקבל החלטה להשתמש בה בכל רחבי הארץ. 

קרן גלאון:

בסוף זה שאלה מקצועית.

שי קינן:
בוודאי, בוודאי.

היו"ר נאוה בוקר:

שי, נתת לי רעיון.

שי קינן:
בואו נתרכז בפתרונות הישימים, הפרקטים.

קרן גלאון:
בראש ובראשונה זה ייבחן על ידי הגורמים המקצועיים. 

שי קינן:
בוודאי, בוודאי.

היו"ר נאוה בוקר:

אוקיי. שי, נתת לי רעיון מצוין ומה שנעשה, רונן, אם אתה הוא זה שאחראי על הבאת אותו רכב כיבוי לארץ ועל הפיילוט, אז אני אשמח מאד אם תזמין את חברי הוועדה. יש לנו כאן עוד ארבעה חברי כנסת שחברים בוועדה הזאת. לצערי היום הם לא יכלו להגיע, יש ועדות אחרות שהן לא פחות חשובות שהם משתתפים בהן, אבל אני אשמח מאד אם תזמין אותנו ליום שבאמת נוכל לצפות בפיילוט ואם אפשר לסייע בכל דבר שקשור בכך, אני אשמח מאד. 

רונן מחטייב:
אני לא אחראי להבאת הרכב. מי שאחראי זה אגף המבצעים, שהוא נתן את הפתרון. אני יכול כן לסייע בתיאום בין הוועדה לבין - - -

היו"ר נאוה בוקר:
אוקיי, אז אנחנו נגיש פנייה מסודרת בבקשה להגיע ולהשתתף בפיילוט. 

רונן מחטייב:
מצוין.

היו"ר נאוה בוקר:
חברים, תודה רבה לכולכם, הדיון הסתיים. 
הישיבה ננעלה בשעה 13:45.

